b'\n_START_ARTICLE_\nRobert de Craon\n_START_PARAGRAPH_\nRobert de Craon (k. 13. tammikuuta 1147) oli temppeliherrain ritarikunnan toinen suurmestari. H\xc3\xa4net valittiin Hugo Paynsilaisen seuraajaksi vuonna 1136, ja h\xc3\xa4n toimi ritarikunnan johtajana kuolemaansa asti._NEWLINE_De Craon asui alun perin Akvitaniassa, mutta p\xc3\xa4\xc3\xa4tti muuttaa Palestiinaan kuultuaan Hugo Paynsilaiselta temppeliherrojen perustamisesta. De Craon tuli nopeasti tunnetuksi rohkeudestaan taistelukent\xc3\xa4ll\xc3\xa4 ja hurskaudestaan uskonasioissa. Hugo Paynsilaisen kuoltua h\xc3\xa4net valittiinkin ritarikunnan toiseksi suurmestariksi._NEWLINE_De Craon osoittautui erinomaiseksi organisaattoriksi, ja h\xc3\xa4nen aikanaan temppeliherroista tuli L\xc3\xa4hi-id\xc3\xa4n huomattava valtatekij\xc3\xa4. Paavi Innocentius II hyv\xc3\xa4ksyi vuonna 1139 ritarikunnan s\xc3\xa4\xc3\xa4nn\xc3\xb6t, otti j\xc3\xa4rjest\xc3\xb6n suojelukseensa ja vapautti heid\xc3\xa4t veroista. Temppeliherroille annettiin my\xc3\xb6s lupa k\xc3\xa4ytt\xc3\xa4\xc3\xa4 punaista risti\xc3\xa4 valkeassa kaavussa._NEWLINE_Sotilasjohtajana De Craon ei ollut yht\xc3\xa4 menestyksek\xc3\xa4s kuin hallintoasioissa. H\xc3\xa4n onnistui ly\xc3\xb6m\xc3\xa4\xc3\xa4n Aleppon emiirin, mutta emiirin joukot iskiv\xc3\xa4t pian takaisin ja tuhosivat osan temppeliherrojen joukoista. De Craon my\xc3\xb6s salli espanjalaisten temppeliherrojen laivaston hy\xc3\xb6k\xc3\xa4t\xc3\xa4 Lissaboniin, mutta t\xc3\xa4m\xc3\xa4kin hanke p\xc3\xa4\xc3\xa4ttyi tappioon._NEWLINE_De Craon kuoli tammikuussa 1147, ja huhtikuussa seuraavaksi suurmestariksi valittiin Everard des Barres.'